Monteringen af en plov bag en traktor gik torsdag eftermiddag galt for to mænd på en større gård på Frederikshvilevej vest for Hjallerup. For mens mændene var ved at montere ploven, gik der noget galt med hydraulikken, så ploven pludselig begyndte at sænke sig ned over en af mændene. Den 73-årige mand kom i klemme under ploven, og der blev slået alarm, da man frygtede, at han var kommet alvorligt og måske endda livstruende til skade. - Heldigvis slap han med mindre skrammer, har vi fået oplyst. Han blev kørt på Aalborg Universitetshospital for at blive undersøgt, men han er udskrevet igen, siger Poul Fastergaard, vagtchef ved Nordjyllands Politi.
En 73-årig mand blev torsdag eftermiddag fanget under en plov på en mark ved Hjallerup. Han slap dog fra ulykken med overfladiske skrammer.